РЕПУБЛИКА БЪЛГАРИЯ 
ЧЕТИРИДЕСЕТ И ВТОРО НАРОДНО СЪБРАНИЕ
____________________________________________________

                                Проект!

ЗАКОН

ЗА ИЗМЕНЕНИЕ И ДОПЪЛНЕНИЕ НА ЗАКОНА ЗА ОТБРАНАТА И ВЪОРЪЖЕНИТЕ СИЛИ НА РЕПУБЛИКА БЪЛГАРИЯ

 (обн., ДВ, бр. 35 от 2009 г., изм., бр. 74 от 2009 г., бр. 82 от 2009 г., бр. 93 от 2009 г., бр. 99 от 15.12.2009 г., изм. и доп., бр. 16 от 2010 г., изм., бр. 88 от 2010 г., доп., бр. 98 от 2010 г., изм., бр. 101 от 2010 г., изм. и доп., бр. 23 от 2011 г., бр. 48 от 2011 г., изм., бр. 99 от 2011 г., бр. 100 от 2011 г., изм. и доп., бр. 20 от 2012 г., изм., бр. 33 от 2012 г., доп., бр. 38 от 2012 г., изм., бр. 15 от 2013 г., бр. 66 от 2013 г., бр. 68 от 2013 г.)

§  1. В чл. 26 се създава точка 19а:
 „19а Организира дейността по извършване на полети със специално предназначение и      други полети, предвидени в чл. 105в“ 

§  2. В чл. 50, ал. 1 се създава нова т. 12:
„12. Авиоотряд 28“ 

§ 3. Създава се чл. 105в:
„Чл. 105 в. 
(1)	Авиоотряд 28 е предназначен да изпълнява самостоятелно, или съвместно с Военновъздушните сили, полети със специално предназначение, полети за нуждите на въоръжените сили, както и полети за нуждите на министерства и ведомства, определени с акт на Министерския съвет.
(2)	Авиоотряд 28 е юридическо лице на бюджетна издръжка към министъра на отбраната.
(3)	Финансовото осигуряване на дейността на Авиоотряд 28 се осъществява от субсидия от държавния бюджет чрез трансфер от бюджета на министерството на отбраната и от собствени приходи. 
(4)	Авиоотряд 28 формира собствени приходи по ред и при условия, определени с акт на Министерския съвет.
            (5) Полети със специално предназначение са полетите за превоз и обслужване на:
1. президента на Република България;
2. председателя на Народното събрание на Република България;
3. министър-председателя на Република България;
4. вицепрезидента на Република България;
5. чуждестранни и държавни ръководители, съответни по ранг на лицата по т. 1, 2, 3 и 4;
6. лица, включени в състава на делегацията, придружаващите ги екипи, охрана и техните багажи – в случаите по т. 1 – 4.
(6) Авиоотряд 28 извършва полети за нуждите на въоръжените сили по ред и при условия, определени с акт на министъра на отбраната.
(7) Авиоотряд 28 извършва полети за нуждите на министерства и ведомства по ред и при условия, определени с актовете на Министерския съвет по ал. 1 и ал. 4.
(8) Устройството, функциите, състава и  организацията на дейността на Авиоотряд 28 се определят с устройствен правилник, приет от Министерския съвет по предложение на министъра на отбраната, съгласувано с министъра на транспорта, информационните технологии и съобщенията.

ПРЕХОДНИ И ЗАКЛЮЧИТЕЛНИ РАЗПОРЕДБИ:

§ 4. В Закона за гражданското въздухоплаване (обн., ДВ, бр. 94 от 1972 г., изм. и доп., бр. 30 от 1990 г., бр. 16 от 1997 г., бр. 85 от 1998 г., доп., бр. 12 от 2000 г., изм. и доп., бр. 34 от 2001 г., изм., бр. 111 от 2001 г., изм. и доп., бр. 52 от 2004 г., изм., бр. 70 от 2004 г., бр. 88 от 2005 г., бр. 102 от 2005 г., бр. 30 от 2006 г., бр. 36 от 2006 г., изм. и доп., бр. 37 от 2006 г., бр. 105 от 2006 г., изм., бр. 108 от 2006 г., изм. и доп., бр. 10 от 2007 г., доп., бр. 41 от 2007 г., изм. и доп., бр. 109 от 2007 г., изм., бр. 36 от 2008 г., изм. и доп., бр. 66 от 2008 г., изм., бр. 67 от 2008 г., бр. 35 от 2009 г., изм. и доп., бр. 47 от 2009 г., бр. 82 от 2009 г., изм., бр. 102 от 2009 г., изм. и доп., бр. 63 от 2010 г., доп., бр. 73 от 2010 г., бр. 94 от 2010 г., изм. и доп., бр. 41 от 2011 г., бр. 81 от 2011 г., бр. 99 от 2011 г., изм., бр. 38 от 2012 г., изм. и доп., бр. 60 от 2012 г., изм., бр. 82 от 2012 г., доп., бр. 15 от 2013 г., изм., бр. 66 от 2013 г.) чл. 64б се отменя. 

§ 5. Министерският съвет в едномесечен срок от влизането в сила на закона да приеме актовете, предвидени в този закон  и да уреди бюджетните взаимоотношения във връзка с определянето на Авиоотряд 28 като второстепенен разпоредител с бюджетни кредити към министъра на отбраната. В същия срок министрите на отбраната и на транспорта, информационните технологии и съобщенията да уредят пререгистрацията  на въздухоплавателните средства на Авиоотряд 28 като военни въздухоплавателни средства.

                                             Народни представители:

МОТИВИ

КЪМ ПРОЕКТА НА ЗАКОН ЗА ИЗМЕНЕНИЕ И ДОПЪЛНЕНИЕ НА ЗАКОНА ЗА ОТБРАНАТА И ВЪОРЪЖЕНИТЕ СИЛИ НА РЕПУБЛИКА БЪЛГАРИЯ

Към настоящия момент Авиоотряд 28 е юридическо лице към Министерския съвет и дейността му е уредена в чл. 64б на Закона за гражданското въздухоплаване.
Предлаганите изменения са свързани с промяна на  статута на Авиоотряд 28 и преминаването му от структура, подчинена на Министерския съвет, в структура от състава на въоръжените сили на пряко подчинение на министъра на отбраната като второстепенен разпоредител с бюджетни кредити. Авиоотряд 28 запазва основната си дейност, а именно - извършване на полети със специално предназначение за превоз и обслужване на Президента на Република България, Председателя на Народно събрание на Република България, Министър-председателя на Република България, Вицепрезидента на Република България, чуждестранни и държавни ръководители, съответни по ранг на посочените органи, лица включени в състава на техните делегации, придружаващите ги екипи, охрана и техните багажи. Основната си дейност авиоотряд 28 ще осъществява както самостоятелно, така и съвместно с военновъздушните сили.
От създаването си през 1946г. като специално звено за авиационно обслужване на  Правителството, преминавайки през различни структури на държавата до 2000г , т.е. почти през целия период на своето съществуване, авиооотряд 28 е бил част от Въоръжените сили. 
В повечето страни членки на Европейския съюз, като Германия, Франция, Италия, Испания, Португалия, Великобритания, Ирландия, Белгия, Дания, Швеция, Чешката република и Полша, както и в САЩ, Канада, Бразилия, Япония и много други, звената за правителствени полети са част от въоръжените им сили.
Целесъобразността на това предложение се формира от: по-високото ниво на безопасност и сигурност на полетите със специално предназначение; възможността за тясно взаимодействие с военновъздушните сили и единното им ръководство от министъра на отбраната; използване на  въздухоплавателни средства на военновъздушните сили за изпълнение на полети със специално предназначение; възможност въздухоплавателните средства на авиоотряд 28 да се използват за превоз на военни контингенти на въоръжените сили и при операции по търсене, спасяване и пожарогасене; по-добра отчетност, по-висока прозрачност и отговорност за дейността на авиоотряд 28 и за разходите за нейното осъществяване.
Проектът на закон предвижда финансовото осигуряване на дейността на авиоотряд 28 да се осъществява от държавния бюджет чрез трансфер от бюджета на министерството на отбраната и от собствени приходи. Собствените приходи се формират по ред и при условия, определени с акт на Министерския съвет. 
Предвидено е устройството, функциите, състава и  организацията на дейността на Авиоотряд 28 да се определят с устройствен правилник, приет от Министерския съвет по предложение на министъра на отбраната, съгласувано с министъра на транспорта, информационните технологии и съобщенията.
В устройствения правилник на авиоотряд 28 след включването му в състава на Въоръжените сили ще се даде възможност за възобновяване на подготовка на военни пилоти, натрупали необходимия опит, да получат необходимата квалификация  за евентуално попълване на летателния състав на авиоотряд 28, както и за стриктно спазване на изискванията за здравословното състояние на служителите и техническата годност на техниката, съобразно нормативните и поднормативни актове на Министерство на отбраната. 
Неусвоените бюджетни кредити по бюджета на Авиоотряд 28 към датата на обнародване на закона в „Държавен вестник” ще бъдат прехвърлени по бюджета на Министерството на отбраната.
Предвид гореизложеното считаме за целесъобразно правителствения Авиоотряд 28  да премине в състава на Въоръжените сили, като структура на пряко подчинение на Министъра на отбраната.

					Народни представители: